AAU-de müük toimub rohelise investeerimisskeemi kaudu, mis näeb ette saadud  raha suunamist CO2 jt kasvuhoonegaaside heitkoguseid vähendavatesse keskkonnasõbralikesse projektidesse. Selle otsusega jõudsid lõpule ligi aasta kestnud tehingu ettevalmistuse läbirääkimised. Kokkuleppel Hispaaniaga kasutatakse tehingust saadud raha tuuleenergeetika ja keskkonnasõbraliku ühistranspordi arendamiseks.    Tuuleenergeetikasse suunatakse AAU müügituludest 23 miljonit eurot ehk ca 359 miljonit krooni. Investeeringuga saab Eestisse paigaldada tariifitoetustega rahastatavatele võimsustele  täiendavalt ca 25-30 MW tuuleelektri tootmisvõimsusi. Toetusi hakkab väljastama majandus- ja kommunikatsiooniministri määruse alusel SA Keskkonnainvesteeringute Keskus. Taotlusvoor kuulutatakse välja selle aasta augustis ning selles saavad osaleda uued projektid, mis tariifitoetusi ei saa. Investeering vähendab Eesti elektritootmise CO 2 emissioone järgneva 20 aasta jooksul 1,5 miljonit tonni.    Ühistranspordi arendamise investeerimisskeemi kaudu soetab Eesti riik 21 miljoni euro ehk 328 miljoni  krooni eest uusi avaliku liiniveo teostamiseks sobilikke ökonoomseid busse. Toetusskeemi rakendamiseks viib maanteeamet läbi riigihanke. Hanke tulemusena soetatavad bussid võetakse kasutusele maakonnaliinide ja linnalähiliinide teenindamiseks. Eeldatavalt on antud vahendite eest võimalik soetada ca 110 bussi ning need võetakse kasutusele tuleval aastal. Hispaania Kuningriigiga sõlmitava ostu-müügi lepingu summa on 688,5 miljonit krooni.    Lisaks andis valitsus keskkonnaministrile volituse  allkirjastada leping 0,5 miljoni AAU müümiseks Jaapani pangale Sumitomo Mitsui Banking Corporation (SMBC). Tehingust saadud raha suunatakse riigiasutuste hoonete energiasäästlikkust tõstvatesse investeeringutesse. Kokku renoveeritakse 11 objekti, millest kolm kuuluvad haridus- ja teadusministeeriumi, kuus siseministeeriumi ja kaks sotsiaalministeeriumi valitsemisalasse.    Eelnevalt on Eesti sõlminud kaks AAU'de ostu-müügi lepingut Austria riigiga 2,9 miljoni AAU müümiseks.